钦定古今图书集成/明伦汇编/官常典/第774卷 > 萧育
## 钦定古今图书集成/明伦汇编/官常典/第774卷 > 萧育

按《汉书萧望之传》：“望之子育，字次君，少以父任为太
子庶子。元帝即位，为郎，病免。后为御史。大将军王凤
以育名父子著才能，除为功曹，迁谒者，使匈奴副校
尉。后为茂陵令，会课，育第六，而漆令郭舜殿见责问，
育为之请。扶风怒曰：‘君课第六，裁自脱，何暇欲为左
右言’？及罢出传，召茂陵令诣后曹，当以职事对，育径”
出。曹书佐随牵育，育案佩刀曰：“萧育杜陵男子，何诣
曹也？”遂趋出，欲去官。明旦，诏召入，拜为司隶校尉。育
过扶风府门，官属掾史数百人拜谒车下。后坐失大
将军指，免官。复为中郎将，使匈奴，历冀州、青州两部
刺史，长水校尉，泰山太守，入守大鸿胪，以鄠名。贼梁
子政阻山为害，久不伏辜。育为右扶风，数月，尽诛子
政等。坐与定陵侯淳于长厚善，免官。哀帝时，南郡江
中多盗贼，拜育为南郡太守。上以育耆旧名臣，乃以
三公使车载育入殿中，受策曰：“南郡盗贼群辈为害，
朕甚忧之。以太守威信素著，故委南郡太守之官，期
于为民除害，安元元而已。亡拘于《小文》。”加赐黄金二
十斤。育至南郡，盗贼静，病去官。起家复为光禄大夫
执金吾，以寿终于官。育为人严猛尚威，居官数免，稀
迁。少与陈咸、朱博为友，著闻当世。往者有王阳、贡禹，
故长安语曰：“萧、朱结绶，王、贡弹冠”，言其相荐达也。始
育与陈咸俱以公卿子显名，咸最先进，年十八为左
曹，二十馀为御史中丞。时朱博尚为杜陵亭长，为咸、
育所攀援，入王氏，后遂并历刺史、郡守、相。及为九卿，
而博先至将军上卿，历位多于咸育，遂至丞相。育与
博后有隙，不能终，故世以“交”为难。